CELEX: 52014JC0002
Language: ro
Date: 2014-01-16
Title: Propunere comună de REGULAMENT AL CONSILIULUI de modificare a Regulamentului (CE) nr. 234/2004 de impunere a unor măsuri restrictive împotriva Liberiei

|
			
		
		
		52014JC0002
		
			Propunere comună de REGULAMENT AL CONSILIULUI de modificare a Regulamentului (CE) nr. 234/2004 de impunere a unor măsuri restrictive împotriva Liberiei /* JOIN/2014/02 final - 2014/0009 (NLE) */
			
				
		
		
			
			   	EXPUNERE DE MOTIVE
(1)                   
Regulamentul (CE) nr. 234/2004 al Consiliului de
impunere a unor măsuri restrictive împotriva Liberiei impune interzicerea
acordării de asistență tehnică și financiară în
domeniul activităților militare oricărei persoane, entități
sau organism neguvernamental care se află pe teritoriul Liberiei sau
pentru utilizarea în această țară.
(2)                   
La 10 decembrie 2013, Consiliul de Securitate al
Organizației Națiunilor Unite (CSONU) a adoptat Rezoluția 2128
(2013), care reafirmă embargoul asupra armelor impus prin punctul 2 din
Rezoluția 1521 (2003) și modificat prin punctele 1 și 2 din
Rezoluția 1683 (2006), prin punctul 1 litera (b) din Rezoluția 1731
(2006), prin punctele 3, 4, 5 și 6 din Rezoluția 1903 (2009) și
prin punctul 3 din Rezoluția 1961 (2010) și care modifică cerințele
de notificare asociate. 
(3)                   
În special, CSONU a decis că notificarea
privind materialele neletale și formarea aferentă nu mai este
necesară și că autoritățile liberiene au
responsabilitatea principală de a notifica Comitetului de sancțiuni
orice livrare de arme letale și de materiale conexe sau orice furnizare de
asistență, consiliere sau formare în domeniul activităților
militare sau de alte activități din sectorul securității
pentru guvernul Liberiei.
(4)                   
Consiliul este pe punctul de a adopta o decizie de
modificare a Poziției comune 2008/109/PESC în acest sens.
(5)                   
Sunt necesare acțiuni suplimentare ale Uniunii
pentru punerea în aplicare a unora dintre aceste măsuri.
(6)                   
Înaltul Reprezentant al Uniunii pentru afaceri
externe și politica de securitate și Comisia Europeană propun ca
Regulamentul (UE) nr. 234/2004 să fie modificat în mod
corespunzător.
2014/0009 (NLE)
Propunere comună de
REGULAMENT AL CONSILIULUI
de modificare a Regulamentului (CE) nr. 234/2004
de impunere a unor măsuri restrictive împotriva Liberiei
CONSILIUL UNIUNII EUROPENE,
având în vedere Tratatul privind funcționarea
Uniunii Europene, în special articolul 215, 
având în vedere Poziția comună
2008/109/PESC din 12 februarie 2008 privind măsuri restrictive împotriva
Liberiei[1],
având în vedere propunerea comună a
Înaltului Reprezentant al Uniunii pentru afaceri externe și politica de
securitate și a Comisiei Europene,
întrucât:
(1)       Regulamentul (CE) nr.
234/2004 al Consiliului[2]
impune o interdicție generală privind furnizarea de consiliere
tehnică, asistență, instruire, finanțare și asistență
financiară în legătură cu activități militare
către orice persoană, entitate sau organism din Liberia.
(2)       La 10 decembrie 2013,
Consiliul de Securitate al Organizației Națiunilor Unite (CSONU) a
adoptat Rezoluția 2128 (2013), care reafirmă embargoul asupra armelor
impus prin punctul 2 din Rezoluția 1521 (2003) și modificat prin
punctele 1 și 2 din Rezoluția 1683 (2006), prin punctul 1 litera (b)
din Rezoluția 1731 (2006), prin punctele 3, 4, 5 și 6 din Rezoluția
1903 (2009) și prin punctul 3 din Rezoluția 1961 (2010) și care
modifică cerințele de notificare asociate. 
(3)       La data de... ianuarie 2014,
Consiliul a adoptat Decizia 2014/.../PESC[3],
care modifică Poziția comună 2008/109/PESC în acest sens. 
(4)       Unele dintre aceste
măsuri intră în domeniul de aplicare al Tratatului privind funcționarea
Uniunii Europene și, prin urmare, este necesară o reglementare la
nivelul Uniunii pentru punerea lor în aplicare, în special în scopul de a se
asigura aplicarea uniformă a acestor măsuri de către operatorii
economici în toate statele membre.
(5)       Prin urmare, Regulamentul
(CE) nr. 234/2004 al Consiliului ar trebui modificat în mod
corespunzător,
ADOPTĂ PREZENTUL REGULAMENT:
Articolul 1
Regulamentul (CE) nr. 234/2004 se
modifică după cum urmează: 
(1) La articolul 3, alineatul (1) litera (b)
se înlocuiește cu următorul text:
„(b) de asistență tehnică
legată de echipamente neletale destinate exclusiv utilizării în scop
umanitar sau de protecție.”
(2) Articolul 4 se înlocuiește cu
următorul text:
„Articolul
4
Persoanele fizice și juridice,
entitățile și organele care intenționează să
furnizeze guvernului Liberiei orice fel de asistență în domeniul
activităților militare sau alte activități din sectorul
securității, astfel cum se precizează la articolul 1,
informează în prealabil autoritatea competentă, indicată pe
paginile de internet enumerate în anexa I, din statul membru în care își
au reședința sau în care sunt stabilite. Astfel de notificări
conțin toate informațiile relevante, inclusiv, după caz, scopul și
utilizatorul final, specificațiile tehnice și cantitatea de
echipamente care urmează a fi transportate, furnizorul, data propusă
a livrării, modul de transport și itinerariul transporturilor. Statul
membru în cauză, în momentul primirii informațiilor relevante, în
consultare cu guvernul Liberiei, notifică Comitetul de sancțiuni cu
privire la acestea, în cazul în care guvernul Liberiei nu a transmis
această notificare în conformitate cu alineatul (2) litera (b) punctele
(ii) și (iii) din Rezoluția 2128 (2013) a CSONU.”
Articolul 2
Prezentul regulament intră în vigoare în
ziua următoare datei publicării în Jurnalul Oficial al Uniunii
Europene.
Prezentul regulament este obligatoriu
în toate elementele sale și se aplică direct în toate statele membre.

Adoptat la Bruxelles,
                                                                       Pentru
Consiliu,
                                                                       Pentru
Președinte,
[1]               JO L 38, 13.2.2008, p. 26.
[2]               Regulamentul (CE) nr. 234/2004 al Consiliului din
10 februarie 2004 de impunere a unor măsuri restrictive
împotriva Liberiei și de abrogare a Regulamentului (CE) nr. 1030/2003
(JO L 40, 12.2.2004, p. 1).
[3]               Decizia Consiliului (denumirea completă),
(JO L...).